Simulácia opatrenia v oblasti klímy: jastraby za klimatickú spravodlivosť

****

Adresáti: Hlavní vyjednávači jastrabov za klimatickú spravodlivosť

Vec: Príprava klimatického samitu

Vitajte na klimatickom samite. Generálny tajomník OSN vás, ako aj vedúcich predstaviteľov všetkých príslušných zainteresovaných strán vyzval, aby ste spoločne našli riešenie v súvislosti s bojom proti zmene klímy. Vo svojej výzve poznamenal, že „stav klimatickej núdze je súbojom s časom, ktorý síce zatiaľ prehrávame, ale ešte ho môžeme vyhrať. Poprední vedci [...] uvádzajú, že zvýšenie teploty nad 1,5 °C spôsobí rozsiahle a nezvratné škody na ekosystémoch, od ktorých závisíme. Podľa vedcov však zároveň ešte nie je príliš neskoro. Môžeme to dokázať. Bude si to však vyžadovať zásadné zmeny vo všetkých aspektoch života našej spoločnosti: či už ide o spôsob, ako dorábame potraviny a využívame pôdu, alebo o to, akým palivom poháňame naše stroje a aká energia je základom nášho hospodárstva. Ak budeme postupovať spoločne, na nikoho sa nezabudne.“

Cieľom samitu je vypracovať plán na obmedzenie globálneho otepľovania na menej ako 2 °C v porovnaní s predindustriálnou úrovňou a usilovať sa o obmedzenie zvýšenia teploty na 1,5 °C, čo sú medzinárodné ciele formálne uznané v Parížskej dohode o zmene klímy. Vedecké dôkazy sú jednoznačné: oteplenie nad túto hranicu bude znamenať katastrofické a nezvratné dôsledky ohrozujúce zdravie, prosperitu a život ľudí na celom svete.

Vo vašej skupine sú zastúpené veľké etablované environmentálne organizácie, ako aj novšie hnutia na čele s mladými ľuďmi, ktoré dovedna dokázali zmobilizovať milióny ľudí na celom svete. Členmi vašej skupiny sú aj zástupcovia najzraniteľnejších komunít, ako sú malé ostrovné štáty a pôvodní obyvatelia, ktorí sú najviac ohrození dôsledkami zmeny klímy, pričom ich schopnosť prosperovať či dokonca prežiť závisí od obmedzenia globálneho otepľovania na 1,5 °C v porovnaní s predindustriálnou úrovňou. Vaša skupina bude hovoriť v mene budúcich generácií, ako aj v mene chudobných a najzraniteľnejších ľudí na svete.

Politické priority vašej skupiny sa uvádzajú ďalej, môžete však navrhnúť alebo zablokovať akékoľvek iné politické opatrenie:

1. Obmedziť oteplenie výrazne pod hodnotu 2 °C a čo najbližšie k 1,5 °C. Ak sa globálne otepľovanie obmedzí na 2 °C, stále to prinesie závažné dôsledky pre dnešných mladých ľudí a zraniteľné skupiny obyvateľstva, ktoré nesú na zmene klímy najmenšiu vinu, no budú vo väčšej miere vystavení katastrofám v dôsledku extrémnych výkyvov počasia, častejších záplav, sucha, vĺn horúčav a kríz v oblasti verejného zdravia. Ak by sa čo najskôr dosiahla čo najambicióznejšia dohoda o znížení emisií skleníkových plynov, zmiernili by sa tým dôsledky pre ľudí v rozvojových krajinách, pôvodné obyvateľstvo, chudobných a mladých ľudí.
2. Čo najskôr začať získavať 100 % energie z obnoviteľných zdrojov, a to na základe vysokej ceny uhlíka, dotácií na obnoviteľné zdroje energie a daní z fosílnych palív. Najväčší podiel na zmene klímy majú emisie z fosílnych palív (uhlia, ropy, zemného plynu). Svet potrebuje okamžite zastaviť ťažbu fosílnych palív a udržiavať uhlík v pôde. Ekonómovia sa zhodujú v tom, že najlepším spôsobom, ako znížiť globálne emisie, je stanovenie cien emisií oxidu uhličitého (CO2), ktoré by odrážali ich environmentálne a sociálne náklady (výrazne nad 50 UDS za tonu CO2). Môžete zvážiť aj dotovanie obnoviteľných zdrojov energie a/alebo zdaňovanie a reguláciu uhlia, ropy a plynu.
3. Obmedziť odlesňovanie. Na celom svete rapídne ubúdajú lesy. Približne 15 % emisií skleníkových plynov v súčasnosti vzniká v dôsledku odlesňovania. Konajte v záujme ochrany zostávajúcich lesov, ako aj ľudí, ktorí v nich žijú alebo od nich závisia, vrátane pôvodného obyvateľstva. Ochranou lesov sa zároveň chránia aj zásoby pitnej vody, prírodné zdroje a biodiverzita.
4. Vyvarovať sa činností, ktoré ohrozujú celosvetovú produkciu potravín a práva k držbe pôdy. Rozsiahle uplatňovanie politík týkajúcich sa napr. zalesňovania, biopalív a metód odstraňovania uhlíka, ako je získavanie bioenergie so zachytávaním a ukladaním oxidu uhličitého (BECCS), si bude vyžadovať obrovské územie, čo by mohlo ohroziť potravinársku výrobu a vytlačiť pôvodných a chudobných obyvateľov z ich domovov. Treba zvážiť, aké veľké územie by si jednotlivé politiky vyžadovali.
5. Lobovať u ostatných skupín za rázne kroky. Ako nezávislí aktivisti nemáte na veci osobný záujem. V porovnaní s vládami a odvetvím fosílnych palív však nemáte veľkú moc. Odvetvie fosílnych palív sa bude snažiť zatlačiť vás aj ľudí, ktorých zastupujete, do úzadia ako naivných a zle informovaných. Pokúsia sa spochybniť klimatológiu poukazovaním na to, že nič nie je isté, a to podľa rovnakého vzorca, aký kedysi dlhé roky úspešne uplatňoval tabakový priemysel, aby zmiatol verejnosť a oddialil prijatie príslušných opatrení. Použite všetky nenásilné taktiky, ktoré považujete za vhodné na to, aby ste upútali pozornosť tých, ktorí sú pri moci. Zvážte možnosť zorganizovať pokojné demonštrácie a predniesť zanietené prejavy. Apelujte na svoju morálnu prevahu a pripomeňte ľuďom, že bojujete za svet, v ktorom môžu všetky deti a všetci ľudia viesť šťastný život.

Ďalšie body na zváženie

Hnutia bojujúce proti zmene klímy silnejú. Vedecká obec sa jednoznačne zhoduje v tom, že zmena klímy už prebieha, vyvolala ju hlavne ľudská činnosť a ak nad ňou nezískame kontrolu, bude mať devastačný dosah na náš blahobyt, zdravie a život. Najviac tým môžu stratiť dnešní mladí ľudia. Narodili sa v spoločnosti s hospodárstvom na báze fosílnych palív. Hoci toto hospodárstvo nevybudovali, hrozí im, že sa v jeho dôsledku ocitnú v zbedačenom a nebezpečnom svete bez obrovskej rozmanitosti flóry a fauny, ktorá obohacovala predchádzajúce generácie. Zmena klímy je v zásade otázkou spravodlivosti. Čím skôr všetky podniky, spotrebitelia a krajiny znížia objem emisií, tým je pravdepodobnejšie, že naše snahy budú korunované úspechom a tým ľahšia bude aj transformácia.

Vďaka zníženiu emisií skleníkových plynov sa zlepší verejné zdravie a bude to mať prínos aj pre sociálnu oblasť, a to vrátane lepšej kvality ovzdušia a vody, ekologickejších miest, energetickej a potravinovej bezpečnosti, lepšieho zdravia, nových pracovných miest a väčšej odolnosti. Obmedzenie otepľovania na 1,5 °C namiesto 2 °C by zachránilo vyše 100 miliónov ľudí pred nedostatkom vody, až 2 miliardy ľudí pred nebezpečnými vlnami horúčav a mnohé rastlinné a živočíšne druhy pred vyhynutím v dôsledku zmeny klímy. Súhrnný celosvetový prínos opatrení na dosiahnutie týchto výsledkov v oblasti klímy by pravdepodobne presiahol hodnotu 20 biliónov USD, pričom by sa takisto zmiernila celosvetová hospodárska nerovnosť. Medzivládny panel o zmene klímy (IPCC) jasne uvádza, že takáto transformácia je „v rámci zákonov fyziky a chémie možná,“ a uvádza scenáre, ako možno tento cieľ dosiahnuť pomocou súčasných technológií (<https://www.ipcc.ch/sr15/>).

Dôsledky zmeny klímy nebudú všade rovnaké. Je nesmierne nespravodlivé, že ľudia, ktorí nesú na globálnom otepľovaní najmenšiu vinu, budú trpieť najviac, pričom na adaptáciu majú najmenej prostriedkov a najslabšiu infraštruktúru. Medzi najzraniteľnejšie regióny sveta patrí subsaharská Afrika, južná a juhovýchodná Ázia, Latinská Amerika a ostrovné štáty v Tichomorí a na celom svete. Mnohé rozvojové krajiny sú vo veľkej miere závislé od odvetví, ktoré sú citlivé na zmenu klímy, ako je poľnohospodárstvo, lesné hospodárstvo a cestovný ruch. Dokonca aj v rozvinutých krajinách najviac znášajú dôsledky zmeny klímy chudobní obyvatelia, poľnohospodári a iné zraniteľné skupiny.

Svet čelí výzve bezprecedentného rozsahu. Prajeme vám veľa šťastia. Budúcnosť závisí od vášho úspechu.